section_heading: Bitka za Šibenik
paragraph_text: Sredinom kolovoza 1991., sastanak u sjedištu šibenske gradske vlasti donio je odluku o pregovorima sa Željkom Baltićem, koji je tada bio u JNA i zapovijedao vojnim položajima u Žirju. 25. kolovoza započinje blokada Šibenika. 7. rujna Rato Miškić, Đino Alić i Živko Pašara brodom stižu na otok i postižu dogovor s Baltićem oko obrane Žirja s petnaestak ljudi. Tjedan dana kasnije, Baltić hrvatskoj strani obećava predaju vojarni u Žirju te daje informacije o stanju zatvarača na obalnim topovima. Istodbno, jugoslavenski tenkovi se spremaju napasti Šibenik. 14. rujna, na sastanku u Policijskoj upravi u Šibeniku odlučuje se preuzeti vojne položaje na Žirju za hrvatske snage. Isti dan, Baltić surađuje te dobrovoljno predaje ključeve vojnih zgrada na Žirju Kriznom štabu. Baltić odlazi u sjedište Policijske uprave u Šibeniku i tiho prelazi na hrvatsku stranu. Međutim, nastavlja zavaravati JNA šaljući i dalje lažne izvještaje sa Žirja sve do zadnjeg trenutka, kako ne bi posumnjali. Južna bitnica na Žirju popunjava se policijskom momčadi od oko 400 pripadnika pod zapovjedništvom Mira Alića i Baltića.